
Neni 1

Objekti

1. Ky ligj  rregullon hapjen e dosjeve të Sigurimit të Shtetit dhe procesin e lustracionit përmes ruajtjes, përpunimit, administrimit dhe përdorimit të të dhënave të arkivave të Sigurimit të Shtetit në mënyrë që :
a. të  verë në dispozicion të personave dosjet e Sigurimit të Shtetit gjatë periudhës së regjimit komunist 24.10.1944 - 31.03.1991, për t’iu mundësuar atyre informacionin e plotë mbi ndikimin që Sigurimi i Shtetit ka pasur mbi fatet e tyre ; 

b. të garantojë aksesin individual në të dhënat personale të cilat Shërbimi i Sigurimit të Shtetit mblidhte e arkivonte  për personin, për të njohur qëndrimin e gjykimin për  personin dhe pasojat ; 
a. të sigurojë mbrojtjen e personit nga dëmtimi i së drejtës për privatësi të shkaktuar nga përdorimi i të dhënave personale të ruajtura;
b. të sigurojë dhe të nxjerrë në pah aktivitetin e plotë historik, politik dhe juridik  të Sigurimit të Shtetit dhe ta verë atë në funksion të nevojave publike studimore dhe edukuese ; 
c. të sigurojë njohjen e plotë të veprimtarisë së organeve të diktaturës së proletariatit dhe Partisë së Punës;
d. t’i japë mundësi institucioneve publike dhe private për të marrë informacionin e nevojshëm për realizimin e qëllimeve të këtij ligji sipas rasteve dhe procedurave të përcaktuara lidhur me aksesin mbi këtë informacion.
2. Ky ligj përcakton rregullat e lustracionit në politikëbërje duke kontrolluar pastërtinë e figurës së çdo funksionari publik të zgjedhur apo të emëruar për periudhën 24.10.1944 - 31.03.1991 lidhur me pjesëmarrjen e tij në strukturat  politikëbërëse dhe zbatuese të diktaturës së proletariatit, si dhe  drejtues apo punonjës operativ i ligjshëm ose i fshehtë , apo bashkëpunëtor sekret i Sigurimit të Shtetit, deri më 02.07.1991 kur u krijua Shërbimi Informativ Kombëtar.

3.  Ky ligj përcakton funksionet shtetërore, mbajtja e të cilave është e papajtueshme, për arsye të veprimtarisë së funksionarit në të kaluarën e tij, për shkak të qenies anëtar, drejtues apo bashkëpunëtor në strukturat politikëbërëse dhe zbatuese të diktaturës së proletariatit apo të Sigurimit të Shtetit. 

Ky ligj zbatohet për të  gjitha të  dhënat e arkivave të cilat mund të gjenden në posedim të institucioneve publike të shtetit shqiptar, të individëve privatë, apo të organeve të tjera private. 
Neni 2

Qëllimi

Qëllimi i këtij ligji është të sigurojë :

a) Respektimin e të drejtës të çdo personi për mundësinë e  aksesit për informacion në dosjet e sigurimit të shtetit për njohjen e historisë së tyre personale gjatë regjimit të diktaturës komuniste.

b) Shkrimin e historisë mbi fakte reale përmes dhënies së mundësisë studiuesve për të njohur, kuptuar dhe analizuar nëpërmjet ngjarjeve në dosje e individëve, metodat dhe mënyrat e veprimtarisë të Sigurimit të Shtetit.

c) Të drejtën e qytetarëve të njihen me njerëzit që i udhëheqin dhe i drejtojnë.  

d) Ndërgjegjësimin e qytetarëve dhe forcimin e kujtesës historike në funksion të shtetit të së drejtës.

Neni 3

Përkufizime

Për efekte të zbatimit të këtij ligji, termat e mëposhtëm kanë këto kuptime:

a) « Dëshmi » është akti administrativ, që lëshon Autoriteti i Kontrollit të Figurës në përfundim të procesit të verifikimit sipas këtij ligji. Ky akt në përmbajtje lëshohet si dëshmi e pastërisë së figurës morale ose si dëshmi e verifikimit ;

b) « Dosje e Sigurimit të shtetit », janë dokumenta që përfaqësojnë fakte dhe të dhëna mbi personat e ndjekur nga Sigurimi i Shtetit apo mbi personat bashkëpunëtorë që kanë dëshmuar për Sigurimin e Shtetit. Këto fakte dhe të dhëna tregohen nëpërmjet shkrimit, shënimeve, fotografimit, filmimit apo çdo mjeti tjetër ; 
c)  « Funksionar publik » është çdo zyrtar publik, i zgjedhur apo i emëruar, që kryen një prej funksioneve të nenit 16 të këtij ligji ;

d) « Lustracion » është  pastrimi i administrates, institucioneve kushtetuese, dhe politikëbërëse zbatuese nga individët që  i kanë  shërbyer sistemit komunist në  vendet e Europës qendrore dhe lindore. 

e)  « Pastërtia e figurës morale » është gjendja faktike dhe juridike e personit, kur ai nuk ka kryer funksione, detyra apo veprimtari gjatë regjimit komunist në strukturat  politikëbërëse dhe zbatuese të diktaturës së proletariatit ;

f) « Sigurimi i Shtetit »   është shërbimi i sigurimit të shtetit, të inteligjencës dhe shërbimi sekret i policisë të Republikës Popullore Socialiste të Shqipërisë që veproi nga viti 1943 deri në vitin 1991. Ligjërisht qëllimi i tij ishte mbrojtja e Shqipërisë nga rreziqet, por faktikisht ai u përdor për të shtypur popullsinë dhe për të mbajtur në këmbë sistemin e diktaturës.
g) « Të dhënat arkivore » janë të dhënat e arkivave të cilat mund të gjenden në posedim të institucioneve publike të shtetit shqiptar, të individëve privatë, apo të organeve të tjera private.
h)  « Vepër penale politike » është çdo vepër politike që përcaktohet nga ligji nr. 9831, datë 12.11.2007 « Për dëmshpërblimin e ish të dënuarve politikë të regjimit komunist », i ndryshuar. 

Neni 4

Parime të përgjithshme

Hapja e dosjeve të Sigurimit të Shtetit dhe procesi i lustracionit bazohet në parimet e mëposhtme :

a) Mbrojtja e interesit publik për dekomunistizimin e shoqërisë shqiptare, përmes zbatimit në realitet të pastërtisë së jetës publike dhe të së drejtës së çdo qytetari për të pasur akses në aktivitetin e shtetit të vet. 

b) Realizimi i kërkesës për drejtësi dhe njohje te së vërtetës historike nga e gjithe shoqëria shqiptare, në shërbim të të gjithë shoqërisë, sidomos në shërbim të viktimave të sistemit komunist, ;

c) Transparenca e jetës publike të vendit dhe eliminimi i mundësive të kërcënimit të funksionarëve publikë me fakte të së shkuarës nëpërmjet përhapjes së këtyre fakteve në sytë e publikut në mënyrë të paligjshme;

d) Mbrojtja  e të drejtave kushtetuese të shtetasve, sidomos ajo e një procesi të rregullt ligjor.

e) Mbrojtja e mundësisë dhe lirisë së kërkimit historik;

KREU II

AUTORITETI I KONTROLLIT TË FIGURAVE

Neni 5
Statusi dhe Përbërja e Autoritetit

1. Për zbatimin e këtij ligji, krijohet   Autoriteti i Kontrollit të Figurës,  i cili organizohet dhe funksionon si autoritet i pavarur. Autoriteti është person juridik publik dhe ka buxhetin e vet të pavarur, që financohet nga Buxheti i Shtetit dhe nga donacione të ndryshme.

2. Autoriteti është organ i përhershëm mbikëqyrje dhe kontrolli i pastërtisë së figurave të funksionarëve. 

3. Autoriteti përbëhet nga 5 anëtarë, të cilët emërohen nga Kuvendi, me propozime që vijnë nga :

a) Presidenti i Republikës; 

b) Shoqëria civile : nga të gjitha organizatat e shoqërisë civile, duke iu dhënë prioritet atyre të të drejtave të njeriut dhe shoqatave të ish të persekutuarve nga regjimi komunist. 

4. Në rast se vendi i një apo më shumë anëtarëve mbetet vakant për mungesë propozimesh ose për pamundësi zgjedhjeje, Kuvendi emëron anëtarin përkatës midis të paktën 2 kandidaturave të propozuara nga shoqëria civile.

5. Kryetari i Autoritetit zgjidhet me votim të fshehtë nga antarët e Autoritetit

Neni 6

Kushtet për t'u zgjedhur anëtar i Autoritetit

Anëtari i Autoritetit të Kontrollit të Figurës së funksionarit duhet të plotësojë këto kushte: 

a) të jetë shtetas shqiptar

b) të ketë figurë të pastër sipas kritereve të këtij ligji

c) të ketë arsimin e lartë , 

d) të ketë minimumi 10 vjet përvojë profesionale 

e) të mos jetë i dënuar për vepra penale;

f) të mos jetë larguar nga puna ose nga shërbimi civil me masë disiplinore.
Neni 7

Përfundimi i detyrës nga anëtarët e Autoritetit

1. Mandati i anëtarëve të Autoritetit është 5 vjeçar.

2. Mandati i anëtarit mbaron përpara afatit kur:

a) jep dorëheqjen;

b) vdes;

c) dënohet penalisht me vendim të formës së prerë;

d) i hiqet zotësia për të vepruar me vendim gjyqësor të formës së prerë;

e) ushtron detyrën në kundërshtim me rregullat e konfidencialitetit të procedurave të verifikimit;

f) kryen veprime që cenojnë rëndë integritetin e tij.

g) përfshihet  në aktivitet politik si kandidat në zgjedhjet e parlamentare apo në zgjedhjet për pushtetin lokal.

3. Mbarimi i mandatit të anëtarit deklarohet me vendim të Autoritetit.

Neni 8

Veprimtaria e Autoritetit

1. Autoriteti, gjatë veprimtarisë së tij, mbështetet nga sekretariati, rekrutimi i të cilit bëhet nga Autoriteti, mbi baza të aftësisë profesionale dhe plotëson kërkesat e nenit 6. Numri i personelit ndihmës dhe buxheti i Autoritetit përcaktohet me vendim nga Kuvendi.
2. Autoriteti gjatë veprimtarisë së vet, gjithashtu asistohet nga  personeli ndihmës i SHISH, Ministrisë së Brendshme si dhe i Drejtorisë së Përgjithshme të Arkivave, për të cilët është bërë më parë verifikimi i pastërtisë së figurës. 

4. Kuvendi vendos për pagën e Kryetarit dhe anëtarëve të Autoritetit, strukturën organizative dhe klasifikimin e pagave për punonjësit e Autoritetit. Punonjësit kanë statusin e nëpunësit civil.

5. Rregulla më të detajuara për funksionimin e Autoritetit dhe për ndarjen e përgjegjësive ndërmjet tij dhe stafit ndihmës përcaktohen me vendim të Autoritetit.

6. Autoriteti për veprimtarinë e tij informon çdo tre muaj Kuvendin e Shqipërisë, Presidentin e Republikës dhe Qeverinë.

Neni 9

Verifikimi i pastërtisë morale të kandidatit për anëtar Autoriteti, papajtueshmëria dhe konflikti i interesave

1. Çdo kandidat për anëtar i Autoritetit, i propozuar sipas nenit 6 të këtij ligji, i nënshtrohet procedurës së verifikimit të pastërtisë së figurës, sipas këtij ligji.
Në këtë rast kandidatët firmosin një deklaratë për pastërtinë e figurës së tyre. Më pas verifikimi kryhet nga vetë Autoriteti, brenda 10 ditëve nga marrja e njoftimit të propozimit nga institucioni perkates.

2.  Anëtari i Autoritetit është i detyruar të heqë dorë nga verifikimi i figurës së funksionarit në hetim, për shkak te papajtueshmërisë apo konfliktit te interesave sipas legjislacionit në fuqi për konfliktin e interesit. Përpara verifikimit të figurës së çdo funksionari, anëtarët e Autoritetit nënshkruajnë një deklaratë për mungesën e konfliktit të interesit.

Neni 10

Të drejtat e Autoritetit

1. Autoriteti, në funksion të përmbushjes së detyrave të ngarkuara me këtë ligj, ka të drejtë të kërkojë t’i vihen në dispozicion  në arkivat përkatëse,  të gjitha materialet arkivore, duke përfshirë edhe dokumentet e arkivit të Partisë së Punës të Shqipërisë, nga të cilat mund të merren të dhëna për veprimtarinë e Sigurimit të Shtetit dhe të personave të veçantë, qe kanë të bëjnë me zbatimin e këtij ligji, si edhe të kërkojë dublikate për dokumentet që do të përfshihen në dosjen e verifikimit të subjektit.

2. Ministria e Brendshme, Shërbimi Informativ Shtetëror, Ministria e Mbrojtjes, gjykatat dhe prokuroritë, Drejtoria e Përgjithshme e Arkivave apo çdo institucion tjetër shtetëror, detyrohen të paraqesin informacionin e kërkuar pranë Autoritetit, brenda 10 ditëve nga marrja e kërkesës.
3. Autoriteti njëherazi me verifikimin e figurave te zyrtareve dhe të kërkesave që merr nga subjekte të ndryshme, në përputhje me këto kërkesa realizon edhe hapjen e të gjitha dosjeve të ish- bashkëpunëtorëve të Sigurimit të Shtetit.

Neni 11

Trajtimi i dosjeve të sigurimit të shtetit

Dosjet e Sigurimit të Shtetit janë dokumente me rëndësi historike kombëtare, që kanë vlerë ruajtjeje te përhershme për shkak te rëndësisë juridiko-administrative, historike, shkencore dhe kulturore për trashëgiminë e popullit shqiptar. Ruajtja dhe mirëmbajtja e tyre kryhet sipas legjislacionit në fuqi për arkivat.
                                                             Neni 12

Nisja e procedurës së verifikimit

Autoriteti fillon procedurën e verifikimit të funksionareve publikë:

a) kryesisht, për të gjithë subjektet e përcaktuara në nenin 16, të këtij ligji 

b) me kërkesë me shkrim, të titullarit të institucionit apo organit të emërtesës së tij, për funksionarin publik;

c) me kërkesë të vetë subjektit ose të personit, kur ai kandidon në mënyrë të pavarur në një proces zgjedhor.

Kreu lll

NJOHJA ME DOSJET E SIGURIMIT TË SHTETIT PËR INDIVIDËT 

Neni 13

Të drejtat e Individit

1. Cdo individ ka të drejtë t’i drejtohet Autoritetit për të kërkuar dhe ditur nëse ai ka qënë i ndjekur nga Sigurimi i Shtetit. Në këtë rast, individët kanë të drejtën për t’u njohur me dosjen e tyre dhe për të siguruar të dhënat sikurse e parashikon ky ligj.
2. Cdo individ ka të drejtën dhe detyrimin të përdorë informacionet dhe të dhënat e marra nga Autoriteti, sipas ligjit.
3. Të drejtat e këtij neni nuk mund të përdoren për të dëmtuar interesat e ligjshme të individëve të tjerë.

Neni 14

Procedura për t’u njohur me dosjen

1. Cdo individ ka të drejtë të kërkojë hapjen e dosjes së tij personale nëpërmjet një kërkese drejtuar Autoritetit të Kontrollit të Figurës.

2. Nëse personi nuk jeton më, asnjë i afërm nuk mund të kërkojë të dhëna mbi dosjen. Nga ky rregull bën përjashtim rasti kur fëmijët apo bashkëshortët kërkojnë të vihet në vend dinjiteti dhe nderi i të ndjerit.

3. Dosjet vihen në dispozicion të studiuesve, historianëve, gazetarëve, dhe të interesuarve të tjerë në funksion të grumbullimit të fakteve historike. Në këtë rast, Autoriteti merr masa për anonimizimin e të dhënave që identifikojnë individët e përfshirë në këto fakte historike, me përjashtim të rasteve kur faktet janë publike. 
4. Trajtimi i dosjeve duhet bërë mbi parime të respektimit të të drejtave të individit, duke analizuar të dhënat e dosjes, rast pas rasti. 

Neni 15
E drejta për t'u njohur me dosjen personale


1. Çdo shtetas shqiptar ka të drejtë të njihet me të dhëna personale, në lidhje me atë që përmbajnë dosjet e ish-Sigurimit të Shtetit, ose arkivat e tjere sipas përcaktimeve të këtij ligji. Kërkesat për këtë mund të paraqiten 6 muaj pas fillimit të punës nga Autoriteti.


2. Për njohjen e këtyre të dhënave shtetasi paraqet kërkesë me shkrim në Autoritetin Shtetëror. Autoriteti, brenda 90 ditëve nga paraqitja e kërkesës, është i detyruar të kthejë përgjigje negative nëse nuk ka të dhëna ose, nëse ka të dhëna, të sigurojë mundësinë që shtetasi të njihet me to. Në çdo rast shtetasi njihet vetëm me të dhënat personale të tij dhe i ndalohet të njihet me të dhënat e personave të tretë të tjerë që mund të përmbajë dosja e tij. Shtetasi nuk mund të nxjerrë apo të bëjë publike materialet e dosjes me të cilat ai njihet. 

3. Rregulla të hollësishme për zbatimin e këtij neni përcaktohen në Rregulloren e Funksionimit të Autoritetit.

KREU lV

                                      PROCEDURA E VERIFIKIMIT
                                                             Neni 16
                                                 Subjektet e verifikimit

Subjekte të verifikimit sipas këtij ligji, janë të gjithë funksionarët publikë, të cilët ushtrojnë një nga funksionet e mëposhtme:

a) Presidenti i Republikës së Shqipërisë 

b) Deputetët e Kuvendit të Shqipërisë;

c) Anëtarët e Këshillit të Ministrave, zëvendësministrat dhe funksionarët politikë,; 

d) Nëpunësit civilë të nivelit të lartë dhe të nivelit të mesëm drejtues ;

e) Anëtarët e Këshillit të Lartë të Drejtësisë, gjyqtarët e prokurorët e të gjitha niveleve të gjykatave dhe prokurorive, kancelarët në gjykata e prokurori, si dhe çdo subjekt që ka statusin e gjyqtarit apo të prokurorit.

f) Funksionarë të emëruar nga Kuvendi, Presidenti apo Këshilli i Ministrave ;

g) Anëtarë dhe kryetarë të organeve kolegjiale drejtuese të komiteteve apo institucioneve në varësi të Kryeministrit apo një ministri

h) Guvernatorë, zëvendës-guvernatorë, anëtarët e Këshillit drejtues dhe drejtorët e Bankës së Shqipërisë;

i) Funksionarë në Forcat e Armatosura të Republikës së Shqipërisë, në Shtabin e Përgjithshëm të Ushtrisë, si dhe oficerët me gradë “Gjeneral” dhe “Kolonel”; 

j) Prefektët, kryetarët e këshillave të qarkut si dhe kryetarët e bashkive dhe komunave;

k) Drejtuesit e drejtorive të administratës publike në nivel qarku dhe prefekture;
l) Anëtarët e këshillave të qarkut si dhe të këshillave bashkiake; 

m) Funksionarë në Shërbimin Informativ Shtetëror (SHISH), në Shërbimin Informativ Ushtarak (SHIU) dhe në Shërbimin i Kontrollit te Brendëshëm (SHKB);

n) Komandanti i Gardës e Republikës;

o) Drejtues të Policisë së Shtetit, drejtorë policie në nivel qarku si dhe në nivel komisariati;

p) Avokati i Popullit, Komisioneri Kunder Diskriminimit, Komisioneri për Mbrojtjen e të dhënave personale dhe punonjësit e zyrave përkatëse, si edhe çdo drejtues dhe punonjës i institucioneve te tjera buxhetore të pavarura.

q) Ambasadorë në përfaqësitë diplomatike jashtë Shqipërisë.

r) Drejtuesit dhe anëtarët e forumeve drejtuese në nivel qëndror apo vendor të partive politike parlamentare si dhe të atyre që financohen nga buxheti i shtetit; 

s) Drejtori i Përgjithshëm, zëvendësdrejtorët e përgjithshëm, drejtori dhe zëvendësdrejtori i Radios, drejtori dhe zëvendësdrejtori i Televizionit dhe drejtorët e departamenteve në Radiotelevizionin Publik Shqiptar; Këshilli Drejtues i RTSH, drejtori, zëvendësdrejtori dhe drejtorët e departamenteve në ATSH, si dhe drejtori dhe anëtarët e AMA-s. 
t) Rektorë, zv/rektorë, dekanë të universiteteve shtetërore publike dhe private si dhe drejtorët e shkollave të mesme publike dhe private. 
u) Inspektori i Inspektoriatit të Lartë të Deklarimit të Pasurive.

v) Çdo person tjetër i dekretuar nga Presidenti i Republikës së Shqipërisë apo i zgjedhur nga Kuvendi.

Neni 17

Papajtueshmëria e funksioneve
1. Pastërtia e figurës morale është e papajtueshme, me mbajtjen prej funksionarit publik, gjatë periudhës 24.10.1944 deri 31.3.1991 të një prej detyrave të mëposhtme:

a) Anëtar qeverie,  anëtar i Këshillit Presidencial, kryetar dhe anëtar i Gjykatës së Lartë, Prokuror i Përgjithshëm dhe zëvendës të tij, para zgjedhjeve të 31 Marsit 1991.

b) Sekretar i parë ose i dytë i komitetit të partisë së rrethit, sekretar i parë i rinisë së rrethit, kryetar dhe n/kryetar i organizatës së frontit demokratik, kryetar ose zv. kryetar i komitetit ekzekutiv të rrethit.

c) Oficer madhor apo funksionar drejtues i organeve të Sigurimit të Shtetit si dhe kryetar dege; punonjës operativ, legal apo ilegal,, bashkëpunëtor sekret  i organeve të Sigurimit të Shtetit ose që ka bashkëpunuar në çdo mënyrë tjetër me Sigurimin e Shtetit, deri më 2.07.1991.

d) Ambasador, sekretar ambasade dhe këshilltar në përfaqësitë diplomatike shqiptare. 

e) Hetues në organet e Sigurimit të Shtetit si dhe prokuror, gjyqtar apo ndihmës gjyqtar në procese hetimore apo gjyqësore për vepra penale politike ;

f) Denoncues apo dëshmitar rëndues në proceset hetimore apo gjyqësore për vepra penale politike. 
2. Funksionarët publikë me mandat kushtetetues dhe çdo person tjetër i zgjedhur nga Kuvendi janë subjekte të verifikimit sipas këtij ligji. Ata nuk e ndërpresin mandatin kushtetues apo detyrën ku janë zgjedhur, por të dhënat e grumbulluara nga verifikimi publikohen detyrimisht. Në çdo rast, një funksionar publik i tillë mund të dorëhiqet përpara përfundimit të mandatit të tij dhe në këtë rast dosja e tij nuk publikohet.
               Neni 18
Detyrimi për njoftime për emërimet apo zgjedhjet e reja


1. Drejtuesi i çdo institucioni depoziton tek Autoriteti, brenda 10 ditëve, njoftimin për kandidatët për emërime në një nga funksionet e përcaktuara në nenin  16 të këtij ligji. Akti i emërimit bëhet vetëm pas marrjes së dëshmisë së verifikimit të figurës së zyrtarit nga Autoriteti.

2. Në rastin e kandidatëve për t’u  zgjedhur në Kuvend, në organet e qeverisjes vendore apo në organe të tjera përfaqësuese, ata i nënshtrohen verifikimit të figurës së zyrtarit përpara regjistrimit si kandidat në procesin përkatës zgjedhor. 


3. Komisioni Qendror i Zgjedhjeve nuk e regjistron kandidatin në rast se ky nuk paraqet dëshminë e verifikimit.

4  Regjistrohen ata kandidatë që kanë marrë nga Autoriteti përgjigje negative, në se kandidojnë si të pavarur ose vota është shprehur për ta: në mazhoritar apo me votë preferenciale. Në këto raste Autoriteti publikon aktivitetin e tyre.

                                                                Neni 19

                    Thirrja e mbledhjes për procedurën e verifikimit


Kryetari i Autoritetit ose, në mungesë të tij, zëvendëskryetari, me autorizim të kryetarit thërret mbledhjen për procedurën e verifikimit brenda 3 ditëve nga data e marrjes së kërkesës për verifikim nga subjektet e përcaktuara në nenin 13 të këtij ligji. 

                                                                Neni 20

                             Rregulla për mbledhjen e Autoritetit
1. Autoriteti kryen procedurat e verifikimit të pastërtisë morale të figurave nën drejtimin e kryetarit të tij dhe, në mungesë të tij, nga zëvendëskryetari.

2. Për çdo kërkesë për fillimin e procedurës së verifikimit ose për çdo rast të marrë në proces verifikimi kryesisht, Autoriteti hap një dosje të posaçme, në të cilën depozitohen: 

a) kërkesa; 

b) çdo akt dokumentues i veprimtarisë verifikuese; 

c) çdo akt i llojit dokument i marrë në këtë proces.


3. Mbledhja e Autoritetit është e vlefshme, kur në të marrin pjesë shumica e thjeshtë e të gjithë   anëtarëve. 


4. Në çdo mbledhje mbahet procesverbal, i cili kontrollohet për saktësi nga kryetari dhe, në mungesë të tij, nga zëvendëskryetari. Në përfundim të mbledhjes, ky procesverbal nënshkruhet nga të gjithë anëtarët që kanë marrë pjesë në të.


5. Në çdo rast, procedura e verifikimit duhet të përfundojë brenda 30 ditëve nga data e paraqitjes së kërkesës për verifikim ose nga data e fillimit kryesisht të procedurës së verifikimit.

     Neni 21

               Papajtueshmëria për shkak të konfliktit të interesave


1. Anëtarët e Autoritetit duhet të nënshkruajnë një dokument paraprak ku të bien dakort për rastet e papajtueshmërisë dhe ky dokument duhet të zbatohet automatikisht.

2. Në fillim të mbledhjes për verifikimin e figurës së çdo funksionari, anëtari i Autoritetit nënshkruan një deklaratë për mungesën e papajtueshmërisë për shkak  të konfliktit të interesit midis tij dhe subjektit nën verifikim.


2. Çdo anëtar i Autoritetit ka detyrimin të paraqesë në mbledhje çdo rrethanë  konflikti interesash që ndonjë anëtar tjetër i Autoritetit ka me subjektin nën verifikim.


3. Anëtari i Autoritetit është i detyruar të heqë dorë nga pjesëmarrja në procedurën e verifikimit të figurës së funksionarit, në çdo rast që ekzistojnë shkaqe të rëndësishme të marrëdhënieve   midis tij dhe subjektit nën verifikim, të tilla që ndikojnë qëndrimin e tij në procedurën e verifikimit. Dorëheqja shqyrtohet dhe pranohet me shumicë të thjeshtë të anëtarëve të Autoritetit


4. Në rastin kur anëtari i Autoritetit, ndonëse ka detyrimin, nuk heq dorë nga pjesëmarrja, përjashtimi i tij vendoset nga mbledhja e Autoritetit, pasi është dëgjuar paraprakisht anëtari.  


         Neni 22
                                                      Vendimmarrja

1. Çdo anëtar ka detyrimin e votimit pro ose kundër, si dhe detyrimin për të motivuar votën e dhënë. Nuk lejohet abstenimi. 


2. Vota e anëtarit në pakicë dhe arsyet e këtij votimi shënohen në procesverbal. 


3. Dëshmia e verifikimit për subjektin e verifikuar lëshohet si e pajtueshme kur është miratuar nga shumica.

4. Brenda dy ditëve nga mbledhja, kryetari lëshon dëshminë që pasqyron rezultatin e procedurës së verifikimit të pastërtisë morale të funksionarit.

 Neni 23

               Rezultatet përfundimtare të procedurës së verifikimit


1. Në përfundim të procedurës së verifikimit, Autoriteti:


a) Kur rezulton se subjekti i verifikuar është i papërfshirë në veprimtaritë e përcaktuara në nenin 17 të këtij ligji, vendos për lëshimin e dëshmisë së pastër të figurës morale. Kjo dëshmi plotësohet sipas formularëve të aneksit "A" dhe "A/1" bashkëlidhur këtij ligji dhe nënshkruhet nga kryetari apo, në mungesë të tij, nga zëvendëskryetari. Dëshmia i komunikohet kërkuesit të procedurës së verifikimit, si dhe subjektit të verifikuar.

b) Kur rezulton se subjekti i verifikuar është i përfshirë në veprimtaritë e përcaktuara në nenin 17 të këtij ligji, vendos të lëshojë dëshminë e verifikimit të figurës morale, sipas formularit të aneksit "B/1" bashkëlidhur këtij ligji. Kjo dëshmi, e nënshkruar nga kryetari ose, në mungesë të tij, nga zëvendëskryetari, i njoftohet subjektit të verifikuar si material konfidencial. Pas marrjes së dëshmisë, sipas kësaj shkronje, subjekti i verifikuar ka të drejtë të njihet me aktet e përfshira në dosjen e tij pranë Autoritetit nëpërmjet nënshkrimit të formularit për mbrojtje të informacionit të klasifikuar.

2. Kur zyrtari nuk është dakord me vendimin e shkronjës “b’’, te paragrafit te parë te këtij neni apo ka pretendime te tjera ndaj komisionit, ai gëzon te drejtën te paraqesë shpjegime me shkrim dhe dokumentacion provues për çështjen brenda 30 ditëve. Autoriteti ka detyrim të shqyrtojë shpjegimet e zyrtarit dhe brenda 10 ditësh nga paraqitja e tyre të vendos:

a) lënien ne fuqi të vendimit, ose:


b) ndryshimin e tij.       
Një kopje e këtij vendimi i njoftohet brenda 10 ditësh, zyrtarit dhe institucionit të tij të punës apo organit që e ka zgjedhur. Autoriteti lëshon dëshminë verifikimit, sipas formularit "përkatës"; ose lëshon dëshminë, sipas shkronjës "a" të pikës 1 të këtij neni. 
Njoftimi i institucionit kryhet sipas formularit “B”. Ky vendim mund të ankohet vetëm sipas procedurës së përcaktuar në këtë ligj.                                            
Neni 24

     Vlera e dëshmisë së verifikimit


Dëshmia e verifikimit, ka fuqi të plotë provuese mbi faktin e pastërtisë së figurës së çdo funksionari publik të zgjedhur apo të emëruar, përveç rasteve kur goditet për falsitet.
     Neni 25

                                                   Ankimi gjyqësor


1. Subjekti i verifikuar mund të ankimojë dëshminë e verifikimit, sipas shkronjës "b" pika 1 të nenit 23 të këtij ligji, në Gjykatën Administrative të Shkallës së Parë Tiranë. 


2. Me kërkesë të subjektit që verifikohet, gjykata vendos zhvillimin e gjykimit. me dyer të mbyllura.

Neni 26

Vendimi i Autoritetit

1. Vendimi i Autoritetit sipas shkronjës “a”, pika 1, e nenit 23 të këtij ligji, përfundon me nënshkrimin e procesverbalit nga të gjithë të anëtarët e mbledhjes. Kryetari i komisionit sipas formularit “A” dhe “A/1”, nënshkruan vendimin e komunikimit.

2. Vendimi i Autoritetit i shkronjës “b”, pika 1, e nenit 23, të këtij ligji, bëhet përfundimtar kur funksionari apo trashëgimtarët e tij ezaurojnë sipas afateve dhe procedurave përkatëse, mjetet e ankimit të përcaktuara në këtë ligj. 

Neni 27

Pasojat e dëshmisë në rastin e personave që do të kryejnë një funksion publik

1. Kërkuesi i procedurës ose vetë subjekti i verifikuar, menjëherë pas marrjes së dëshmisë së verifikimit, të lëshuar sipas shkronjës "a " të pikës 1 të nenit 23 të këtij ligji, e paraqet për depozitim atë në institucionin, pranë të cilit do të fillojë të kryejë funksionin publik ose pranë organit që bën regjistrimin e kandidatëve për proces zgjedhor.


2. Kërkuesi i procedurës, menjëherë pas marrjes së dëshmisë së verifikimit, të lëshuar sipas shkronjës "b" të pikës 1 të nenit 23 të këtij ligji, thërret subjektin e verifikuar dhe i njofton atij skualifikimin nga vazhdimi i mëtejshëm i procedurës së emërimit ose zgjedhjes, për shkak të padenjësisë së figurës së tij.


3. Kur subjekti i verifikuar deklaron se ka bërë ankim gjyqësor dhe paraqet kopje të aktit të ankimit, procedura e pikës 2 të këtij neni nuk pezullohet derisa vendimi i gjykatës të marrë formë të prerë. 

  
                                                         Neni 28

                       Pasojat e dëshmisë në rastin e personave në detyrë


1. Kërkuesi i procedurës së verifikimit, menjëherë pas marrjes së dëshmisë së verifikimit, të lëshuar sipas shkronjës "a" të pikës 1 të nenit 23 të këtij ligji, e depoziton atë në dosjen individuale të personelit.


2. Kërkuesi i procedurës së verifikimit, brenda 3 ditëve nga lëshimi i dëshmisë së verifikimit, sipas shkronjës "b" të pikës 1 të nenit 23 të këtij ligji, depoziton dëshminë në dosjen individuale të personelit dhe njofton subjektin e verifikuar për zhvillimin e një seance të mbyllur informuese brenda 10 ditëve. 

Në këtë seancë marrin pjesë edhe dy persona të caktuar nga titullari i institucionit ose organi i emërtesës. Gjatë zhvillimit të kësaj seance informuese mbahet procesverbal, i cili nënshkruhet nga të gjithë të pranishmit. Subjekti i verifikuar, nëse e kërkon, pajiset me një kopje të procesverbalit. 


3. Kur subjekti i verifikuar deklaron se ka ankimuar procedurën e verifikimit të zhvilluar nga Autoriteti dhe paraqet kopje të ankimit të tij, seanca informuese shtyhet për t'u zhvilluar menjëherë pas marrjes formë të prerë të vendimit gjyqësor.


4. Në rastet e tjera, kur subjekti i verifikuar në përfundim të seancës deklaron ose depoziton dorëheqjen e menjëhershme nga detyra, akti i dorëheqjes arkivohet në dosjen personale të subjektit dhe materiali verifikues (dëshmia e verifikimit dhe procesverbali i seancës informuese) mbetet konfidencial. 


5. Kur subjekti i verifikuar deklaron se nuk dëshiron të japë dorëheqjen nga funksioni, atëherë, brenda 10 ditëve nga seanca informuese, mbi bazën e dëshmisë së verifikimit, përfundojnë marrëdhëniet e tij të punës me motivacionin "papajtueshmëri e figurës së funksionari sipas këtij ligjit".
Neni 29

Transparenca me publikun

1. Autoritetit i Kontrollit të Figurave do të publikojë në faqen e vet zyrtare, informacion për numrin dhe emrat e personave zyrtarë të verifikuar sipas këtij ligji. 
Ky informacion përditësohet çdo javë.
2. Autoriteti duhet që brenda 90 ditëve të publikojë edhe Listat e përpunimit aktiv  A-2 dhe B-2, si dhe emrat e personave për të cilët ka denoncime.

3. Autoriteti brenda 120 ditëve të publikojë Listat e plota të drejtuesve dhe punonjësve  të Sigurimit të Shtetit dhe të Hetuesisë së tij në vite.
Neni 30
Përdorimi i të dhënave të  Shërbimit të Sigurimit  të shtetit nga organet publike dhe private.

1) Nëse Autoriteti vendos ose vihet në dijeni se të dhënat në dosjen personale të subjektit janë të pasakta apo janë kontestuar nga ana e subjektit atëherë mbahet një procesverbal me vërejtje në lidhje me verifikimet e bëra sipas rastit.

2) Interesat e ligjshme të personave të tjerë nuk mund të dëmtohen nga përdorimi i të dhënave.

                                                             KREU V

DISPOZITA KALIMTARE DHE TË FUNDIT

Neni 31

Fondi arkivor

Komisioni, brenda 3 muajve, i vihet në dispozicion, dublikatat e dokumenteve dhe fondit arkivor të komisioneve të ngritura me ligjin nr. 8043, date 30.11.1995  “Për kontrollin e figurës së zyrtareve dhe personave të tjerë që lidhen me mbrojtjen e shtetit demokratik”.                          

Neni 32

Verifikimi i figurës së zyrtareve në detyrë

Autoriteti, sipas radhës së përparësisë së përcaktuar në nenin 16 të këtij ligji, brenda 6 muajsh, përfundon, verifikimin e figurës së çdo funksionari.

Neni 33

                                                  Fillimi dhe afati i veprimtarisë

Autoriteti fillon ushtrimin e detyrës menjëherë pas emërimit të anëtarëve të tij nga Kuvendi.  

Veprimtaria e Autoritetit sipas këtij ligji vazhdon deri në 31 Dhjetor 2030. 

Neni 34

Aktet nënligjore

1. Ngarkohet Autoriteti të miratojë brenda 1 muaji nga ngritja e tij, Rregulloren e Funksionimit

Neni 35
Shfuqizime

Ligji nr. 8043, datë 30.11.1995 “Për kontrollin e figurës së zyrtarëve dhe personave të tjerë që lidhen me mbrojtjen e shtetit demokratik”, si dhe ndryshimeve që i janë bërë këtij ligji nëpërmjet Ligjit Nr. 8220, datë 13.5.1997 “Për një ndryshim në ligjin Nr. 8043, datë 30.11.1995”, Ligjit Nr. 8232, datë 19.08.1997 “Për një ndryshim në ligjin Nr. 8043, datë 30.11.1995” si dhe Ligjit Nr. 8280, datë 15.01.1998 “Për një ndryshim në ligjin Nr. 8043, datë 30.11.1995” dhe çdo dispozitë tjetër që vjen në kundërshtim me këtë ligj, shfuqizohet.

  Neni 36

                                                          Hyrja ne fuqi

                     Ky ligj hyn në fuqi 15 ditë pas botimit në “Fletoren Zyrtare”.

